پاکستان د افغانستان د ثبات د حل مهمه برخه ده، اېلس ويلز
د امريکا د سويلي او منځنۍ اسیا دپاره د بهرنيو چارو مرستيالې وزيرې اېلس ويلز ويلي، "امریکا ـ پاکستان د افغانستان د ثبات دپاره مهم عنصر ګڼي".
په داسې حال کې چې د افغانستان په اړوند د امريکا او پاکستان اړيکې تاؤژنې دي ښاغلې ويلز ویلي، "د امريکې او پاکستان موجوده اړيکې دې داسې ونه ګڼل شي چې مونږ د اړيکو قطع کولو فکر کوو". اېلس ويلز د وي او ای ازبک څانګې سره په مرکه کې دغه خبرې کړي دي. په عېن حال کې پرون د چهارشنبې، شورو په ورځ د کابل پروسې په دوېم کانفرنس کې افغان صدر اشرف غني په پاکستان غږ کړی، چې "مونږ بیا هم، د پاکستان له دولت سره د هر اړخیزې سولې مذاکراتو ته چمتو او حاضر یو چې تېرې ترخې تجربې هېرې او نوی باب پرانیزو". پاکستان د تېر اګست د میاشتې د راهسې د امريکا د فشار سره مخ دی. د تېر اګست په مياشت کې د امريکا صدر ډانلډ ټرمپ د سویلي اسيا او افغانستان دپاره خپله تګلاره کې په پاکستان سختې نيوکې کړې وې چې پاکستان په خپله خاوره حقاني شبکه او نورې ترهګرې ډلې ساتي او امريکا به نوره په دغسې کېدو غلې پاتې نشي. صدر ټرمپ د روان کال په لمړۍ نېټه ټويټر باندې خپل پېغام کې ليکلي چې پاکستان په تېرو ۱۵ کالونو کې د امريکا څخه ۳۳ اربه ډالره مرستې اخستي خو په بدل کې يې ورته دروغ ويلي او په خپله خاوره يې ترهګر ساتلي دي. له دې وروستو امریکا د پاکستان پوځي مرستې هم ځنډولې خو ويلي يې ؤ پاکستان کولی شي چې د حقاني شبکې او ترهګرو پرضد غوڅ عملیات وکړي تر څو دغه پوځي امداد ترلاسه کړي. خو پاکستان امريکايي تورونه ردوي چې په خپله خاوره يې ترهګر ساتلي او وايي امريکا په افغانستان کې د خپلې ناکامۍ پړه په پاکستان وراچوي. دوه ورځې وړاندې د امريکې د صدر سرپرست مرستيالې او د سويلي اسيا دپاره د امريکې د ملي امنيت د شورا ډايريکټرې ليزا کرټس د پاکستان سفر کړی او په پاکستان یې ټينګار کړی چې په خپله خاوره د حقاني شبکې او نورو ترهګرو ډلو په شتون پاملرنه وکړي. د جنورۍ په مياشت کې اېلس ويلز هم د پاکستان په دوه ورځني سفر کې دغه خبره کړې وه چې پاکستان دې په خپله خاوره د حقاني شبکې او نورو ترهګرو ډلو پرضد تمرکز وکړي. کرټس په خپل سفر کې د پاکستان د بهرنيو چارو سېکرټري تهمينه جنجوعه، د کورنيو چارو وزیر احسن اقبال او چيف اف جرنل سټاف لفټننټ جنرال بلال اکبر سره ليدلي وو. کرټس ويلي ؤ امريکا د پاکستان سره نوؤ اړیکو پله تلل غواړي د کوم بنياد چې په دې ګډه ژمنه وي چې په شريکه به هغو ترهګرو ډلو ته ماتې ورکوؤ کومې چې د سيمې د سولې او ثبات ترڅنګ د افغانستان د تل پاتې امن دپاره هم خطره جوړې دي. له دې وروستو د امريکايي پوځ سېنټکام جنرل جوزف ووټل ويلي، پاکستان د ترهګرۍ پرضد "تراوسه پورې هغه برابر غوڅ اقدامات نه دي کړي کوم چې مونږه غواړو او هغه په سټراټيجيکي بدلون واخستی شي خو دې پله ورسره ځینې مثبتې اشارې شته دی".